Telmore klar med eSIM til Apple Watch

Telmore er nu endelig klar med eSIM til Apples smartwatch – eller ‘Apple Watch Series 5 med indbygget mobil’, som Telmore har valgt at kalde det. Android-smartwatches understøttes stadig ikke. Selskabet har tilbudt eSIM til udvalgte mobiltelefoner siden marts måned.

– Vi er rigtig glade for at kunne tilbyde vores kunder Apple Watch 5, med nem og hurtig adgang til at foretage opkald, beskeder og meget mere, siger Henrik Lehman, direktør i Telmore.

Et eSIM-abonnement til uret koster 29 kroner om måneden og er hægtet op til det almindelige mobilabonnement, hvilket betyder, at uret får adgang til al den data og alt det indhold, der normalt er en del af dit mobilabonnement. De første tre måneder er eSIM-abonnementet til uret gratis.

Da Telmore lancerede eSIM til telefoner i marts måned, blev der også lovet eSIM til smartwatches med Andrid-styresystem – men der blev ikke sat dato på.

Det er et år siden at Yousee, der ligeledes ejes af TDC, åbnede for eSIM til Apple Watch. Yousee åbnede for eSIM til (udvalgte) mobiletelefoner så sent som i begyndelsen af juni måned i år.

For flere informationer om priser og abonnementer, se telmore.dk.

Telmore klar med eSIM til Apple Watch